Black Rose

Black Rose adalah sebuah kumpulan rock Malaysia yang pernah aktif pada awal tahun 90-an dan menyampaikan lagu-lagu rock Melayu.

Berbeza dengan kumpulan lain yang terarah kepada muzik rock yang keras dan berat, kumpulan yang berasal dari Shah Alam, Selangor ini lebih berpaksikan muzik glam rock yang masih baharu dalam industri muzik tanah air pada ketika itu.

Single daripada album pertama mereka yang berjudul sendiri, "Penantian" ciptaan komposer terkenal Saari Amri dan lirik oleh Mario telah melonjakkan nama mereka di persada muzik tempatan. Lagu "Penantian" juga telah membawa kumpulan ini ke peringkat akhir Juara Lagu '91 setelah menjadi juara bulanan pada April 1991.
Latar belakang

Black Rose telah ditubuhkan pada tahun 1988 oleh empat sahabat iaitu Mario (vokal dan bes), Jepp (gitar), Bard (gitar) dan Sha'arin (dram) yang ketika itu merupakan pelajar di Kolej Damansara Utama (KDU, kini merupakan kampus cawangan Universiti Wollongong), Shah Alam. Pada awalnya, mereka hanya bermain muzik secara suka-suka sahaja kerana rasa cinta mereka dengan muzik. Tidak seperti kebanyakan kumpulan rock lain yang cenderung kepada muzik rock yang keras dan berat bawaan beberapa kumpulan seperti Iron Maiden, Deep Purple, Loudness dan seangkatannya, Black Rose lebih cenderung ke arah muzik glam rock bawaan beberapa kumpulan rock seperti Skid Row, Guns n' Roses, Whitesnake dan Bon Jovi. Namun disebabkan faktor kesesuaian vokal, Bard mengambil posisi vokal dan gitar manakala Mario pula menggalas posisi bes sepenuhnya. Pada tahun 1990, mereka mengambil keputusan untuk menghantar pita demo mereka kepada beberapa syarikat rakaman dan terus sahaja ditawarkan rakaman album. Setelah memgambil kira beberapa faktor, Black Rose sepakat untuk memilih BMG Pacific sebagai penaung mereka dengan pengurus A&R di BMG pada ketika itu, Aziz Bakar mengarahkan Zulkif dari Headwind untuk menerbitkan album pertama mereka.

Keputusan Black Rose untuk menandatangani kontrak bersama BMG Pacific ternyata menjerumuskan mereka kepada sisi positif dan negatif. Dari sisi positif, Black Rose mendapat segala kemewahan berikutan kewangan syarikat tersebut yang sangat stabil. Namun dari sisi negatifnya, pihak pengurusan mula campur tangan dalam penerbitan album. Beberapa lagu ciptaan Black Rose ditolak oleh pihak pengurusan dan digantikan dengan lagu-lagu ciptaan komposer terkenal seperti M. Nasir dan Saari Amri tanpa berbincang dengan ahli Black Rose sendiri, kononnya untuk tujuan komersil. Malah, Bard juga terpaksa melepaskan posisi vokalnya apabila BMG mula mengadakan uji bakat untuk mencari vokalis baharu Black Rose. Akhirnya, seorang pemuda bernama Ajin yang berasal dari Negeri Sembilan dipilih sebagai teraju baharu Black Rose biarpun pada ketika itu, Ajin hanya menghadiri uji bakat tersebut secara suka-suka sahaja. Pada masa yang sama, sesi rakaman album juga dilakukan oleh pemuzik-pemuzik undangan yang majoritinya terdiri daripada anggota kumpulan Headwind. Tidak berpuas hati dengan campur tangan pihak pengurusan, Bard memilih untuk meninggalkan Black Rose, meninggalkan Black Rose hanya berempat sewaktu rakaman album.

Setelah mengharungi pelbagai dugaan, album pertama Black Rose berjaya dikeluarkan pada penghujung tahun 1990 dengan menggunakan nama kumpulan sebagai judul album. Album pertama Black Rose ternyata mendapat sambutan di luar jangkaan apabila album tersebut mencatatkan jualan yang sangat membanggakan. Berbekalkan single "Penantian" dan "Cinta Abadi", kumpulan ini tidak mengambil masa yang lama untuk meraih populariti. Bukan itu sahaja, penampilan mereka yang ranggi turut menjadi ikutan peminat rock pada ketika itu. Lagu "Penantian" ciptaan Saari Amri dan lirik oleh pemain bass Black Rose, Mario juga mara ke pertandingan akhir Juara Lagu 1991.

3 tahun selepas itu, mereka menghasilkan album kedua yang berjudul Rock 'N' Roll di bawah label Life Records melalui syarikat penerbitan Megalife. Pada waktu ini, Amir (vokal) dan Lan (gitar) dari kumpulan Cinema masuk menggantikan Ajin dan Man yang keluar selepas membuat persembahan di AJL 1991. Dalam album ini, mereka turut menggunakan dua pemuzik undangan di posisi dram iaitu Leman (Black Skull/Dinamik) dan Zan (Rusty Blade) setelah pemain dram asalnya, Sha'arin keluar untuk menyambung pengajiannya di luar negara. Selepas album tersebut dipasarkan, anggota Black Rose telah membawa haluan masing-masing.
Reunion

Bard, Mario dan Jepp telah memulakan projek penggabungan semula (reunion) pada tahun 2014. Mereka merakamkan semula lagu Cinta Abadi dalam versi baru dan telah menerima lebih daripada 23,000 tontonan di Youtube.
Keahlian

Berikut adalah perkembangan barisan keanggotaan Black Rose dari penubuhan hingga kini.
Black Rose 1988–1989

* Bard - Vokal dan gitar utama
* Jepp - Gitar kedua
* Mario - Bes
* Sha'arin - Dram
Black Rose 1990

* Ajin - Vokal
* Bard - Gitar utama
* Jepp - Gitar kedua
* Mario - Bes
* Sha'arin - Dram
Black Rose (AJL 1991)

* Ajin - Vokal
* Man - Gitar utama (dari Kumpulan Etika)
* Jepp - Gitar kedua
* Mario - Bes
* Sha'arin - Dram
Black Rose 1994

* Amir - Vokal (dari Kumpulan Cinema)
* Lan - Gitar utama (dari Kumpulan Cinema)
* Jepp - Gitar kedua
* Mario - Bes
* Leman & Zan - Dram (sessionist)
Black Rose 2014

* Bard - Vokal
* Jepp - Gitar
* Mario - Bes
* Luigi - Keyboard
* Hady - Dram
Black Rose 2020

* Ogy - Vokal
* Ann - Gitar
* Mario - Bes
* Man - Gitar
* Pirun - Keyboard
* Azad - Dram
Diskografi

Album studio

*Black Rose (terbitan BMG Pacific, 1991)
*Rock 'N' Roll (terbitan Life Records, 1994)
Single

"Cinta Abadi 2014" (2014)
Runut

Black Rose
# "Perdaya"
# "Simfoni 14/2"
# "Penantian"
# "Arca"
# "Aku Mercedes Rock n' Roll"
# "Mawar Hitam"
# "Hanya Mimpi"
# "Remaja"
# "Tetap Menanti"
# "Cinta Abadi"

Rock 'N' Roll
# "Cover Girl"
# "Memori"
# "Mona"
# "Rock 'N' Roll"
# "Mengejar Mimpi"
# "Sakit Perut"
# "Rock 'N' Roll Cameo"
# "Mr. Jack Daniel"
# "Black Rose"
# "Cinta Abadi '94"
Anugerah & Pencapaian

Anugerah Juara Lagu ke-6
Trivia

* Pada awal kemunculan mereka dalam industri muzik tanah air, mereka telah menjadi kegilaan para peminat disebabkan penampilan mereka yang lebih terkini (up-to-date) dan rupa paras mereka yang tampan terutamanya Ajin (vokal) dan Sha'arin (dram).
* Ajin merupakan adik kepada kartunis Cabai yang terkenal dengan siri Tiga Dara Pingitan. Sepertimana kakaknya, Ajin juga berbakat besar dalam seni lukis. Kulit album pertama kumpulan rap, 4U2C pada tahun 1992 adalah rekaan Ajin.
* Sebelum menganggotai Black Rose, Ajin pernah menjadi pemain dram untuk kumpulan Wizards.
* Bard merupakan vokalis asal Black Rose merangkap gitaris.
* Sha'arin yang berdarah kacukan Melayu-Cina pernah mendirikan rumahtangga sebanyak tiga kali, antaranya dengan aktres Ida Nerina dan Yasmin Hani Richardson yang juga seorang pelakon dan pengacara. Namun begitu, ketiga-tiga perkahwinan tersebut berakhir dengan perceraian.
* Sha'arin merupakan abang kandung kepada Qushairi Razali atau Qi/Chi yang juga bekas pemain dram kumpulan OAG.
*Keempat-empat anggota asal Black Rose iaitu Bad, Mario, Jepp dan Shaarin adalah graduan Kolej Damansara Utama sewaktu kumpulan ini mula ditubuhkan.
*Kontra dengan kepercayaan ramai bahawasanya ahli kumpulan ini tidak pandai bermain muzik, mereka sebenarnya bagus bermain muzik tetapi label pada waktu itu memberi tempoh yang singkat untuk merakamkan album oleh itu sessionist diupah untuk menjalankan tugas semasa sesi rakaman. Perkara ini lumrah dalam penerbitan muzik kumpulan rock tempatan pada waktu itu kerana syarikat rakaman lebih mementingkan jualan album dari membangunkan skill dan teknik artis dibawah kontrak mereka.
*Tatkala kumpulan rock tempatan era itu berpaksikan Heavy Metal, BR pula lebih terarah kepada Glam Rock yang sedang meningkat naik di Amerika Syarikat. Mereka bermain muzik keras dan bertenaga. Lagu 'Remaja' itu mencerminkan identiti sebenar muzik Black Rose jika nak dibandingkan dengan Penantian dan Cinta Abadi yang lebih sentimental dan power ballad.
Rujukan


Pautan luar

* BLACKROSE (Rock)
* Kumpulan Rock 1980-an (Sejarah Rock Malaysia 2)
* AJL rock!
* Seredup Kasihmu, By Nia Azalea
* Black Rose - Cinta Abadi (LIVE)

Black Rose
Kategori:Kumpulan rock Malaysia
Kategori: Kumpulan-kumpulan rock dari Selangor